**Y CYNGOR DYSGU DIGIDOL CENEDLAETHOL**

**10:30 TAN 14:00 DYDD IAU 9 GORFFENNAF**

**GWESTY SEIONT MANOR, LLANRUG**

|  |  |  |
| --- | --- | --- |
| **Yn bresennol** | | **LLYWODRAETH CYMRU** |
| Janet Hayward (JH) [Cadeirydd] | Angharad Roberts (AR) | Ruth Meadows (RM) |
| Iain Tweedale (IT) | Chris Britten (CB) | Chris Owen (CO) |
| Ty Golding (TG) | Darren Long (DL) | Chris Roderick (CR) |
| Dilwyn Owen (DO) | Gareth Dacey (GD) | **Ymddiheuriadau** |
| Catherine Kucia (CK) | Mark Jones (MJ) | Geoff Elliott (GE) |
| Huw Marshall (HM) | Mathew Jones (MRJ) | Simon Billington (SBi) |
| Sian Thomas (ST) | Robin Williams (RW) | Simon Brown (SBr) |
| Jessica Jones (JJ) | Tom Crick (TC) | Janice Lane (JL) |

1. **Croeso**
   1. Croesawodd JH y Cyngor i'r cyfarfod a diolchodd i bawb am deithio i'r Gogledd.
   2. Aeth JH ymlaen i gyflwyno RM, sydd newydd ei phenodi'n Bennaeth yr Is-adran Dysgu Digidol a chyflwynodd pob aelod o'r Cyngor eu hunain yn gryno, gan ddatgan eu profiad ym maes dysgu digidol a'r hyn y maen nhw'n gobeithio'i gyfrannu at y Cyngor.
   3. Rhoddodd RM drosolwg o'i chefndir, sydd ym meysydd Cyfathrebu a Marchnata yn bennaf. Ei phrif nod yw elwa ar y cyfoeth o brofiad 'o gwmpas y bwrdd' a defnyddio hwn i lywio gweddill Rhaglen Dysgu yn y Gymru Ddigidol yn ogystal â llywio sut caiff y Fframwaith Cymhwysedd Digidol ei roi ar waith, i sicrhau ei fod yn ganolog i'r cwricwlwm newydd.
2. **Trosolwg o Raglen Dysgu yn y Gymru (LiDW) Ddigidol - Chris Owen**

**Cysylltedd Dysgu yn y Gymru Ddigidol**

* 1. Rhoddodd CO'r newyddion diweddaraf ynglŷn â Grant Cysylltedd Dysgu yn y Gymru Ddigidol. Mae gan naw deg chwech y cant o ysgolion wasanaeth di-wifr ar draws eu hadeiladau erbyn hyn, ac mae naw deg dau y cant o ysgolion wedi bodloni'r gofynion sylfaenol ar gyfer cyflymder cysylltu.
  2. Disgwylir i'r Rheolwyr Prosiect gyfarfod â'r Gweinidog yr wythnos nesaf i sefydlu ffordd ymlaen ar gyfer yr wyth y cant sy'n weddill. Tynnodd CO sylw, fodd bynnag, at y ffaith nad ysgolion yng nghefn gwlad yn unig yw'r rhain, y mae angen buddsoddiad sylweddol arnynt er mwyn cyrraedd y nod. Mae rhai o'r rhain yn ysgolion lle bydd yn gofyn cau ffyrdd ar raddfa helaeth er mwyn gallu gwneud y gwaith.

**Hwb**

* 1. Dangosodd CO fideo hyrwyddo sydd newydd ei gynhyrchu ac sy'n amlygu priodoleddau Hwb a dywedodd fod y dudalen flaen wedi cael ei hail-gynllunio. Mae'r swyddogaeth chwilio hefyd wedi cael ei hailwampio'n helaeth gan alluogi defnyddwyr i gael canlyniadau o Encyclopaedia Britannica ac ImageQuest, a hefyd o adnoddau a gyhoeddwyd ac o rwydweithiau cymunedol Hwb.
  2. Tynnodd CO sylw at y bar offer newydd a'i ddolenni uniongyrchol at holl elfennau allweddol Hwb, a fydd yn ymddangos ar frig pob tudalen i ddefnyddwyr sydd wedi'u dilysu. Y gobaith yw y bydd mwy o elfennau'n cael eu hychwanegu at hyn dros amser.

**Cymuned Hwb**

* 1. Dywedodd CO fod 1500 o aelodau wedi cofrestru yng nghymuned Hwb eisoes - athrawon yn gweithio gyda'i gilydd i ddatblygu deunyddiau ac adnoddau, y gall athrawon eraill eu teilwra wedyn ar gyfer eu hanghenion penodol nhw ac, o bosibl, eu hail-lanlwytho wedi hynny. Cafodd pedwar deg dau o adnoddau eu lanlwytho yn ystod mis Mehefin yn unig.

**Rhestri Chwarae**

* 1. Dywedodd CO fod 2720 o restri chwarae wedi cael eu creu ym mis Mehefin hefyd, gan ddarparu dolenni i adnoddau Hwb, elfennau o Encyclopaedia Britannica, fideos YouTube a dolenni cyffredinol ar y we. Mae hefyd yn bosibl cynnwys cwis ar y diwedd i gadarnhau bod dysgwyr wedi deall y pwnc neu'r dasg.

**Rhwydweithiau Hwb**

* 1. Mae dros dri chant o grwpiau wedi'u sefydlu hyd yma, ac mae 1137 o ddefnyddwyr cofrestredig yn cymryd rhan.
  2. Cadarnhaodd CO y byddai'n bosibl i Dîm Hwb sefydlu grwpiau pe dymunid. Fodd bynnag, mae'n bosibl y bydd gwahodd yr athrawon cywir i ymuno â nhw yn her, os nad yw proffiliau'r athrawon wedi cael eu cwblhau a'u diweddaru yn ddigon da (pa bynciau y maen nhw'n eu haddysgu etc).

**Gwneud Defnydd o Hwb+**

* 1. Rhannodd CO y newyddion diweddaraf ynglŷn â'r niferoedd sy'n gwneud defnydd o Hwb+. Yn ystod mis Mehefin, roedd cyfanswm o 659 o ysgolion yn defnyddio Hwb+ yn rheolaidd (wedi mewngofnodi o leiaf 10 gwaith yn ystod y mis). Bydd llywodraethwyr yn cael eu hyfforddi yn yr hydref i'w galluogi i gael mynediad at y platfform. Bydd hyn yn darparu gweithle ar y cyd i helpu i ddatblygu polisïau ac mae'n bosibl ei ddefnyddio hefyd i wneud cyhoeddiadau i'r holl staff.

**Gwefannau ysgolion ar gyfer y cyhoedd**

* 1. Cadarnhaodd CO fod gan bob ysgol wefan ar gyfer y cyhoedd nawr yn Gymraeg ac yn Saesneg.

**Arweinwyr Digidol Hwb**

* 1. Cadarnhaodd CO y bydd tri o'r Arweinwyr Digidol presennol yn gadael eu swyddi ar ddiwedd y tymor hwn. Mae Tîm Hwb ar hyn o bryd yn nodi pobl addas i gymryd eu lle a byddant yn mynd ati i gysylltu â'r rhain maes o law, os cânt ganiatad i recriwtio'n allanol.

**Gofod Cydweithio'r Cyngor Dysgu Digidol Cenedlaethol**

* 1. Bydd holl aelodau'r Cyngor yn cael mynediad at ofod cydweithio ar Hwb. Yn y dyfodol, yn y fan hon y bydd holl agendâu a chofnodion y Cyngor Dysgu Digidol Cenedlaethol yn cael eu cyhoeddi a bydd yn bosibl trafod unrhyw ddogfennau polisi neu ganllawiau drafft yma hefyd.
  2. Rhoddodd DL drosolwg o sut y mae gofodau cydweithio wedi cael eu defnyddio i helpu'r gwaith o gymedroli ym Mhenrhyn Gŵyr. Mae hyn wedi cael ei groesawu'n gynnes ac mae wedi helpu i gysoni'r gwaith o gymedroli canlyniadau ar draws partneriaeth gyfan gogledd Gŵyr. Mae cynrychiolwyr yn gweithio gyda phartneriaeth De Gŵyr ar hyn o bryd i gyflwyno'r syniad yno hefyd. Er hynny, pwysleisiodd fod angen gwneud mwy o waith i hyrwyddo gofodau cydweithio i ysgolion.
  3. Gofynnodd MJ am ystadegau defnydd o ran mynediad awdurdodau lleol at Office 365, oherwydd bod sôn nad yw Pen-y-bont ar Ogwr yn gallu cael mynediad at hwn o ganlyniad i gyfyngiadau hidlo. Tynnodd CO sylw at [ddogfen safonau hidlo'r we](http://gov.wales/topics/educationandskills/publications/guidance/web-filtering-standards/?lang=en) a gyhoeddwyd gan Lywodraeth Cymru yn ddiweddar a dylid sicrhau bod awdurdodau lleol yn ymwybodol ohoni, os nad ydyn nhw'n gwybod amdani eisoes. Dywedodd CO hefyd fod un awdurdod lleol â rheolau mynediad llym dros ben wedi mabwysiadu'r polisi ers cyhoeddi'r ddogfen ac wedi llacio ei hidlyddion ar gyfer ei athrawon.
  4. Er hynny, pwysleisiodd CO ei bod yn annhebygol y bydd cysondeb ar draws yr holl gonsortia, oherwydd mân wahaniaethau rhwng y feddalwedd sydd ar waith (allweddeiriau a ddefnyddir etc.)
  5. Gofynnodd TC a fu unrhyw newid cyffredinol o ran diwylliant hyd yn hyn. Dywedodd CO fod y canllawiau wedi rhoi hyder i uwch reolwyr yn yr awdurdodau lleol a'r consortia a'u bod wedi ysgogi trafodaethau ynglŷn â chynnwys addas a mynediad.
  6. Tynnodd GD sylw at y ffaith mai dim ond yn rhannol y mae rhai o nodweddion Hwb+ ac Office 365 yn gweithio yn Rhondda Cynon Taf. Nododd CO y bydd hyn yn cael ei ddatrys cyn hir o bosibl, wrth i'r awdurdod symud ysgolion o un system hidlo i un arall.
  7. Nododd MJ fod rhai awdurdodau lleol yn rhwystro mynediad at wefannau cyfieithu, lle mae'r rhain yn ddefnyddiol i ddisgyblion mewn ysgolion Cymraeg.

**Cam gweithredu: Yr ysgrifenyddiaeth i rannu enwau defnyddiwr yr aelodau ar gyfer y gofod cydweithio. Yr aelodau i gysylltu â'r ysgrifenyddiaeth i gael eu cyfrineiriau.**

**e-Ddiogelwch**

* 1. Gofynnodd CB p'un a yw *Boost* ar gael i ysgolion yn rhad ac am ddim. Roedd CO o'r farn bod hwn yn wasanaeth y mae'n rhaid talu amdano ac nad yw ar gael yn ddwyieithog. Fodd bynnag, mae'r adnodd 360 gradd ar gael am ddim drwy Hwb.
  2. Mae Andy Wood yn sefydlu grŵp i oruchwylio a llywio materion yn ymwneud â diogelwch plant ar-lein.
  3. Amlinellodd JJ ganlyniadau holiadur e-ddiogelwch roedd hi wedi'i ddosbarthu i nifer fach o golegau a phrifysgolion. Nodwyd mai dim ond ychydig o ymatebion a gafwyd - gan awgrymu nad oes polisïau ar waith gan y sefydliadau hyn o bosibl. Fodd bynnag, mae'n anodd cadarnhau hyn oherwydd y diffyg ymatebion.
  4. Nododd MJ fod canllawiau ar e-ddiogelwch mewn ysgolion wedi'u cyhoeddi gan Swyddfa'r Comisiynydd Gwybodaeth, ond dywedodd y byddai'n ddefnyddiol cael canllawiau ynghylch rheoli data personol a sensitif (yn electronig ac ar gopi caled), gan ei bod yn bosibl bod ysgolion yn tramgwyddo'n ddiarwybod o ran hyn. Ategwyd bod yr adnodd 360 gradd yn ddefnyddiol dros ben yn hyn o beth.
  5. Tynnodd CB sylw at y ffaith y gallai tramgwyddau data arwain at gostau anferth pe byddai'n cael ei farnu bod ysgol wedi bod yn esgeulus o ran rheoli gwybodaeth sensitif neu bersonol.
  6. Dywedodd CO fod canllawiau'n cael eu paratoi ar hyn o bryd a fydd yn rhoi manylion beth ddylid, a beth na ddylid, ei gadw ar Hwb. Bydd y rhain yn cael eu dosbarthu drwy'r gofod cydweithio newydd cyn bo hir, er mwyn i aelodau'r Cyngor gael eu hystyried. Y disgwyl yw y bydd y canllawiau terfynol yn cael eu cyhoeddi ym mis Medi.

**CwrddHwb**

* 1. Soniodd CO am lwyddiant digwyddiadau CwrddHwb a gynhaliwyd ledled Cymru'n ddiweddar. Dywedodd hefyd mai bwriad Tîm Hwb yw symud oddi wrth fyrddau â themâu neu fyrddau 'busnes' (e-ddiogelwch, Llyfrgell Genedlaethol Cymru etc) i ganolbwyntio ar roi cyfle i athrawon o ysgolion digidol gymwys rannu eu gwybodaeth a'u profiad.

**Digwyddiad Dysgu Digidol Cenedlaethol 2015**

* 1. Dywedodd CO fod adborth cadarnhaol iawn wedi dod i law ynglŷn â digwyddiad a sesiynau gweithdy eleni ar 24 Mehefin.
  2. Ar hyn o bryd, mae Tîm Hwb wrthi'n ymchwilio i'r opsiynau o ran beth i'w gysylltu â digwyddiad Digidol 2016. Byddant yn trafod hyn gyda chydweithwyr yng Ngrŵp yr Economi, Sgiliau a Chyfoeth Naturiol.
  3. Cytunodd y Cyngor y byddai hyn yn gwneud synnwyr gan awgrymu y gallai ysgolion ddarparu cynnwys, gyda gemau a heriau sgiliau/arloesi'n cael eu gosod cyn y digwyddiad ei hun.
  4. Cytunwyd y byddai'r Cyngor yn darparu awgrymiadau ar gyfer digwyddiad y flwyddyn nesaf, gyda'r nod o roi mwy o bwyslais ar ddisgyblion.
  5. Nododd MJ hefyd y dylai fideos y rhai sy'n ennill gwobrau ddangos cynnwys y cais buddugol, yn ogystal â'r athrawon cysylltiedig yn siarad amdano. Dywedodd CO y byddai hyn yn cael ei ystyried yn y dyfodol, gan ddibynnu ar gysyniad yr adnodd/cais ac ar ba ffurf y mae ar gael.

**Cam gweithredu: Yr ysgrifenyddiaeth i ychwanegu ' Digwyddiad Dysgu Digidol Cenedlaethol 2016' i'r agenda ar gyfer y cyfarfod nesaf ym mis Hydref.**

**Addysg Bellach/Addysg Uwch**

* 1. Cyhoeddodd CO fod Tîm Hwb ar hyn o bryd yn ymchwilio i'r opsiynau o ran cyflwyno Hwb i sefydliadau Addysg Bellach ac Addysg Uwch. Mae dull cost effeithiol wedi cael ei sefydlu erbyn hyn ac mae cyfnod treialu yng Ngholeg Penfro o dan ystyriaeth.
  2. Crybwyllwyd y byddai cyflwyno Hwb i rieni o fudd hefyd.
  3. Dywedodd RM fod strategaeth gyfathrebu a marchnata'n cael ei datblygu ar gyfer Hwb ar hyn o bryd, ac mae'n fwriad hyrwyddo'r platfform yn fwy eang - gan ystyried hysbysebu ar y teledu a'r radio.
  4. Tynnodd CB sylw at yr hyn y mae Tîm Hwb wedi'i gyflawni, gan ganmol y platfform sydd wedi cael ei ddatblygu a'r modd y gwellodd ei ymarferoldeb dros y flwyddyn ddiwethaf.
  5. Gwnaeth dau aelod o'r Cyngor sylwadau ynglŷn â'r ffaith ei bod yn ymddangos bod y modd y mae Estyn yn asesu ymgysylltiad ysgolion â Hwb yn ystod arolygiadau yn anghyson. Dywedodd CO fod sesiynau ymgyfarwyddo â Hwb yn cael eu trefnu ar gyfer arolygwyr Estyn yr wythnos nesaf, er mwyn sicrhau bod defnydd ysgolion ohono'n cael ei asesu mewn modd mwy cyson ar draws Cymru.

**Canolfannau Rhagoriaeth Hwb+**

* 1. Dywedodd CO fod sesiwn adolygu wedi'i gynnal yr wythnos ddiwethaf ar gyfer yr ysgolion a benodwyd ar draws y De.
  2. Darparodd pob ysgol gyflwyniad pum munud ynglŷn â sut roeddent wedi defnyddio Hwb a Hwb+. Roedd pawb yn defnyddio'r offer a ddarparwyd - platfform Hwb, Just 2 Easy etc - i rannu adnoddau. Roedd rhai dulliau o weithredu'n debyg iawn i'w gilydd, eraill yn amrywio'n arw, ond roeddent i gyd yn cael eu defnyddio'n effeithiol dros ben ac yn cael eu rhannu ag ysgolion eraill yn eu hardaloedd. Nododd DO y byddai llawer o syniadau i'w harddangos yn y Digwyddiad Dysgu Digidol Cenedlaethol nesaf ac y byddai'n werth hyrwyddo'r ysgolion hyn drwy Hwb fel rhai i gysylltu â nhw i gael cymorth.
  3. Bydd sesiwn tebyg ar gyfer ysgolion yn y Gogledd yn digwydd ar 15 Gorffennaf yn Wrecsam.

**Materion Cyffredinol**

* 1. Nododd JH y dylid cynnal gwerth y Cyngor. Dywedodd RM y byddai'n fuddiol petai'r Cadeirydd yn cael cyfarfodydd mwy rheolaidd gyda'r Gweinidog Addysg a Sgiliau.
  2. Gofynnodd RW p'un a oedd cefnogaeth drawsbleidiol i'r Fframwaith Cymhwysedd Digidol, gan dynnu sylw at broblemau posibl ar ôl yr etholiad y flwyddyn nesaf. Dywedodd RM y byddai angen cael rhyw sicrwydd cyn hynny - o bosib drwy ddadl mewn Cyfarfod Llawn.

**Fframwaith Cymhwysedd Digidol**

* 1. Siaradodd RM am bwysigrwydd y Fframwaith Cymhwysedd Digidol newydd. Bydd yr Athro Donaldson yn lansio'r elfen hon o'i adolygiad o'r cwricwlwm yn gyntaf. Bydd hyn yn sicrhau bod Sgiliau Digidol yn rhan annatod o holl agweddau eraill y cwricwlwm wrth i'r rhain gael eu cyflwyno dros y pum mlynedd nesaf.
  2. Bydd grŵp o 'Ysgolion Arloesi' yn cael eu penodi cyn bo hir i helpu i ddatblygu'r fframwaith. Disgwylir y bydd y fframwaith yn barod erbyn mis Medi 2016 cyn cyflwyno'r elfennau eraill.
  3. Y farn gyffredinol oedd y dylid gwneud y fframwaith yn statudol ar ôl blwyddyn, er mwyn sicrhau bod pob ysgol yn ei fabwysiadu, gan ei bod yn bosibl y bydd rhai yn dewis gohirio gwneud hynny am gyfnod amhenodol.
  4. Tynnodd MJ sylw at y ffaith ei bod yn bosibl y bydd angen hyfforddiant ychwanegol ar athrawon mewn ysgolion nad ydynt yn ysgolion arloesi. Bydd yr 'Ysgolion Arloesi' hyn wedi cael y blaen ar ysgolion eraill o ran sgiliau a thechnoleg digidol eisoes, ac mae'n debyg y bydd angen cymorth ar ysgolion eraill i gyrraedd yr un safon.

**Cam Gweithredu: Yr ysgrifenyddiaeth i drefnu gweithdai ychwanegol ym mis Rhagfyr a mis Mai i drafod y Fframwaith Cymhwysedd Digidol.**

1. **Awgrymiadau o feini prawf llwyddiant ar gyfer y Cyngor Dysgu Digidol Cenedlaethol yn 2015-16**
   1. Hyrwyddo manteision Hwb a chael cynifer â phosibl o sefydliadau i'w ddefnyddio.
   2. Rhoi cyhoeddusrwydd ychwanegol i swyddogaeth y Cyngor - o bosibl drwy Dysg.
   3. Darparu cyngor ynglŷn â rhoi'r Fframwaith Cymhwysedd Digidol ar waith.
   4. Ymchwilio i'r posibilrwydd o gyfuno Digwyddiad Dysgu Digidol Cenedlaethol y flwyddyn nesaf â Digidol 2016.
   5. Cynnal cyfarfodydd rheolaidd bob chwe mis â'r Gweinidog Addysg a Sgiliau i rannu'r datblygiadau diweddaraf.
   6. Llywio sut caiff elfennau STEM Adolygiad Donaldson eu rhoi ar waith.
2. **Adborth o'r Is-grwpiau**
   1. Yn dilyn trafodaeth am ddyfodol y tri is-grŵp, penderfynwyd na fydd y rhain yn parhau yn eu fformat presennol. Bydd trefniadau eraill yn cael eu gwneud maes o law.
3. **Cofnodion y cyfarfod diwethaf (10 Mawrth 2015)** 
   1. Cytunwyd bod cofnodion y cyfarfod diwethaf yn gywir a bod y camau gweithredu wedi cael eu cyflawni.
4. **Unrhyw fater arall**

**Diwrnod Defnyddio’r Rhyngrwyd yn Fwy Diogel**

* 1. Dywedodd CO y bydd South West Grid for Learning yn cynnal cystadleuaeth yn ystod y cyfnod yn arwain at Ddiwrnod Defnyddio’r Rhyngrwyd yn Fwy Diogel ar 9 Chwefror 2016. Disgwylir y bydd hon yn cael ei lansio ym mis Medi.

**Technocamps**

* 1. Awgrymodd DO y byddai o fantais i'r myfyrwyr sy'n hyfforddi yn Technocamps dderbyn hyfforddiant ar sut i gyflwyno sesiynau i ddisgyblion. Roedd DO'n meddwl bod rhai'n ymddangos ychydig yn anghysurus neu hyd yn oed yn swil.

**Gwerthuso Hwb**

* 1. Nododd CO fod Hwb+ yn cael ei werthuso ar hyn o bryd. Bydd holiaduron yn cael eu hanfon yn fuan i ysgolion eu cwblhau.

**Y defnydd o wybodaeth a chyfryngau**

* 1. Dosbarthodd CB y ddogfen ganllawiau i'r holl aelodau cyn y cyfarfod. Lluniwyd hon gan Asiantaeth Ewrop ar gyfer Addysg Anghenion Arbennig ac Addysg Gynhwysol ac mae'n darparu canllawiau ynglŷn â sut i ddefnyddio gwybodaeth a chyfryngau o fewn amgylchedd dysgu i rai ym maes addysg.



* 1. Soniodd CB hefyd am wledydd Ewropeaidd lle mae 'Dod â'ch Dyfais eich Hun' (BOYD) wedi profi'n ddull arbennig o effeithiol.

**Micro:bit y BBC**

* 1. Dangosodd IT [fideo ynghylch micro:bit newydd y BBC](http://www.bbc.co.uk/news/technology-33425410) a fydd yn cael ei ddosbarthu i bob disgybl ym Mlwyddyn 7 ym mis Hydref. Gellir rhaglennu'r ddyfais i wneud tasgau syml ar unrhyw ddyfais gan fynd drwy gwefan benodol. Mae rhagor o wybodaeth [ar wefan y BBC](http://www.bbc.co.uk/search?q=microbit). Codwyd cwestiwn plant sy'n cael eu haddysgu gartref. Cynghorwyd IT i gysylltu ag awdurdodau lleol a fyddai'n gallu cysylltu â'r teuluoedd hynny a dosbarthu'r dyfeisiau iddyn nhw.
  2. Esboniodd IT mai'r flaenoriaeth gyntaf yw dosbarthu nifer gyfyngedig o ddyfeisiau i athrawon er mwyn iddyn nhw fynd i'r afael â'r dechnoleg cyn ei chyflwyno i'r disgyblion ym mis Hydref. Bydd y dyfeisiau ar gael yn fasnachol tua diwedd y flwyddyn.
  3. Cadarnhaodd IT y bydd fideos hyfforddi ar gael yn Gymraeg ac yn Saesneg. Fodd bynnag, Saesneg yn unig fydd yr iaith codio.

**Siaradwyr Gwadd**

* 1. Cynigiodd TC:
     1. [Martin Weller](http://www.open.ac.uk/people/mjw5), Athro Technoleg Addysg
     2. [Josie Fraser](http://www.josiefraser.com/), Technegydd Cymdeithasol ac Addysgol
     3. Simon Brindle, Cyfarwyddwr, Y Lab, Prifysgol Caerdydd
  2. Cynigiodd GE (yn ei absenoldeb)
     1. Sugata Mitra
     2. Daisy Christodoulou
     3. Jo Boaler

1. **Y cyfarfodydd nesaf**

**Dyddiadau**

|  |  |  |  |
| --- | --- | --- | --- |
| **Dyddiad** | **Lleoliad** | **Eitemau allweddol i'w trafod** |  |
| 6 Hydref 2015 (dydd Mawrth) | S4C, Llanisien, Caerdydd (gyda chysylltiad fideogynadledda i Gaernarfon) | Strategaeth Cyfathrebu a Marchnata gan gynnwys Digwyddiad Dysgu Digidol Cenedlaethol 2016 |  |
| 15 Rhagfyr 2015 (dydd Mawrth) | Swyddfeydd Llywodraeth Cymru - Penllergaer, Abertawe (gyda chysylltiad fideogynadledda i Gyffordd Llandudno) | Gweithdy i drafod y Fframwaith Cymhwysedd Digidol - y cam 1af |  |
| 21 Ionawr 2016 (dydd Iau) | Gwesty Ramada Docklands (BETT 2016) | Digwyddiad Dysgu Digidol Cenedlaethol 2016 |  |
| 15 Mawrth 2016 (dydd Mawrth) | YG Tregatwg,  Bro Morgannwg |  |  |
| 13 Mai 2016 (dydd Gwener) | Swyddfeydd Llywodraeth Cymru - Penllergaer, Abertawe (gyda chysylltiad fideogynadledda i Gyffordd Llandudno) | Gweithdy i drafod y Fframwaith Cymhwysedd Digidol - y cam 1af |  |
| 8 Gorffennaf 2016 (dydd Gwener) | Swyddfeydd Llywodraeth Cymru - Cyffordd Llandudno, Conwy (gyda chysylltiad fideogynadledda i Gaerdydd) |  |  |

1. **Cofnodion y cyfarfod diwethaf (22 Ionawr 2015)**
   1. Roedd yr holl gamau gweithredu yng nghofnodion y cyfarfod blaenorol wedi cael eu rhoi ar waith a chytunwyd bod y cofnodion yn gofnod cywir o'r cyfarfod.

**Crynodeb o'r Camau Gweithredu**

|  |  |
| --- | --- |
| **Cyf** | **Cam Gweithredu** |
| 2.18 | Yr ysgrifenyddiaeth i rannu enwau defnyddiwr yr aelodau ar gyfer y gofod cydweithio. Yr aelodau i gysylltu â'r ysgrifenyddiaeth i gael eu cyfrineiriau. |
| 2.30 | Yr ysgrifenyddiaeth i ychwanegu 'Digwyddiad Dysgu Digidol Cenedlaethol 2016' i'r agenda ar gyfer y cyfarfod nesaf ym mis Hydref. |
| 2.41 | Yr ysgrifenyddiaeth i drefnu gweithdai ychwanegol ym mis Rhagfyr a mis Mai i drafod y Fframwaith Cymhwysedd Digidol. |

**Y cyfarfod nesaf: dydd Mawrth 6 Hydref: S4C, Llanisien, Caerdydd.**